Οδοντωτός σιδηρόδρομος Διακοπτού - Καλαβρύτων

Η **Σιδηροδρομική γραμμή Διακοπτού - Καλαβρύτων**, ευρύτερα γνωστή ως **Οδοντωτός Σιδηρόδρομος Διακοπτού - Καλαβρύτων** (ή απλά **Οδοντωτός**), είναι οδοντωτή σιδηροδρομική γραμμή στενού εύρους στην Αχαΐα που συνδέει το Διακοπτό με τα Καλάβρυτα.

## Ιστορικό
Αποτελεί έργο της περιόδου του Χαριλάου Τρικούπη που ξεκίνησε το 1889 και εγκαινιάστηκε στις 10 Μαρτίου 1896 επί κυβερνήσεως Θεόδωρου Δηλιγιάννη. Ήταν έμπνευση του βουλευτή Καλαβρύτων Αλέξανδρου Φωτήλα. Αποτέλεσε ένα από τα δυσκολότερα έργα για την εποχή του λόγω του ιδιαίτερα δύσβατου εδάφους αλλά και του μεγάλου υψομέτρου στο οποίο κατέληγε, καθώς ο Οδοντωτός αποτελεί τον ορεινότερο σιδηρόδρομο της Ελλάδας. Για να ξεπεραστούν αυτές οι δυσκολίες ο σιδηρόδρομος κατασκευάστηκε με την τεχνική της οδόντωσης κατά την οποία το τρένο γαντζώνεται, χρησιμοποιώντας κατάλληλα γρανάζια, σε οδοντωτές σιδηροτροχιές στις διαδρομές όπου η κλίση του εδάφους υπερβαίνει το 10%. Ο σιδηρόδρομος διασχίζει το Φαράγγι του Βουραϊκού περνώντας σε μεγάλο μήκος του από σήραγγες και γέφυρες, καλύπτοντας συνολικά απόσταση 22 χιλιομέτρων.

## Ο Οδοντωτός σήμερα
Σήμερα χρησιμοποιείται κυρίως για τουριστική περιήγηση σε μία από τις ομορφότερες και εντυπωσιακότερες διαδρομές της Ελλάδας, ενώ επίσης κάθε χρόνο κατά την δεύτερη Κυριακή του Μαΐου, διοργανώνεται από το «Σύλλογο Ορειβασίας και Χιονοδρομίας Καλαβρύτων», το «Πανελλήνιο Πέρασμα» του φαραγγιού με τη συμμετοχή εκατοντάδων ορειβατών και πεζοπόρων.

## Χαρακτηριστικά
Ο Οδοντωτός έχει εύρος γραμμής 750 χιλιοστά και είναι από τις στενότερες σιδηροδρομικές γραμμές στην Ελλάδα. Ο λόγος που κατασκευάστηκε τόσο στενός είναι για να χρησιμοποιηθούν μικρότερα και πιο ευέλικτα βαγόνια για την δύσκολη αυτή διαδρομή, καθώς και για την ελαχιστοποίηση του κόστους των τεχνικών έργων. Το μήκος του ανέρχεται συνολικά σε 22 χιλιόμετρα. Η μέγιστη κλίση της γραμμής είναι 17,5% στα σημεία με οδόντωση ενώ η μέγιστη κλίση της γραμμής χωρίς οδόντωση είναι 3,3%.

Τα υπόστεγα του τροχιαίου υλικού και οι υποδομές συντήρησης βρίσκονται στο Διακοπτό. Υπήρχαν επιπλέον υποδομές στον σταθμό Καλαβρύτων κατά την εποχή των ατμομηχανών, αλλά δε χρησιμοποιούνται πλέον.

Η γραμμή προγραμματιζόταν να ηλεκτροδοτηθεί, και οι ηλεκτροκίνητες μηχανές είχαν παραγγελθεί από τη γαλλική εταιρεία *Billard*. Πριν την άφιξη των μηχανών αυτών, τα σχέδια για ηλεκτροδότηση της γραμμής είχαν εγκαταλειφθεί, έτσι και οι μηχανές δε χρησιμοποιήθηκαν. Ως πρόχειρη λύση προστέθηκε μια ηλεκτροκίνητη μηχανή η οποία μετέφερε έναν μετατροπέα σε πετρελαιοκίνητη, στο ενδιάμεσο δύο βαγονιών. Αυτή η λύση λειτούργησε αποτελεσματικά για δεκαετίες.

## Διαδρομή
[μικρογραφία|Απεικόνιση της διαδρομής [Διακοπτό Αχαΐας|Διακοπτό - Φαράγγι του Βουραϊκού - Καλάβρυτα.]]
Ο Οδοντωτός από το Διακοπτό εισέρχεται στο φαράγγι του Βουραϊκού. Πραγματοποιεί στάσεις στις τοποθεσίες "Νιάματα" (ή "Μικροχελιδού") και "Τρικλιά". Ενδιαμέσως των Νιαμάτων και της Τρικλιάς υπήρχε παλαιότερα μέχρι το 1960 στάση στην χιλιομετρική θέση 8+156 (η παλαιά στάση Τρικλιάς). Στο μέσο περίπου της διαδρομής, μετά από 12 χιλιόμετρα, πραγματοποιεί στάση στο χωριό Κάτω Ζαχλωρού, ενώ στο σημείο αυτό εξυπηρετεί και τους επισκέπτες της ιστορικής Μονής του Μεγάλου Σπηλαίου. Στην συνέχεια μετά από 18 χιλιόμετρα διαδρομής πραγματοποιεί στάση νοτιοανατολικά κάτω από το χωριό Κερπινή, στην περιοχή "Στάση Κερπινής" (πρώην "Ραλλιά") από τον ομώνυμο σταθμό εκεί, και, τέλος, καταλήγει στα Καλάβρυτα. Η γραμμή διασταυρώνεται σε 9 σημεία με οδικές ισόπεδες διαβάσεις (6 ασφαλτόδρομοι και 3 χωματόδρομοι) εκ των οποίων οι 3 είναι φυλασσόμενες (μία στο Διακοπτό, μία κοντά στη Στάση Κερπινής και μία στα Καλάβρυτα).
μικρογραφία|Γρανάζια του Οδοντωτού.

## Επεκτάσεις
* Τρίπολη: Στα αρχικά σχέδια της γραμμής, το 1890, προβλεπόταν η επέκταση της γραμμής του Οδοντωτού από τα Καλάβρυτα προς το Λεβίδι και την Τρίπολη, όμως αυτή ματαιώθηκε για οικονομικούς λόγους κατά τη φάση κατασκευής της γραμμής έως τα Καλάβρυτα προτού ξεκινήσουν οποιαδήποτε έργα.
* Αγία Λαύρα -Χ.Κ. Χελμού: Από το 1996 προβλέπεται από τον Ο.Σ.Ε. επέκταση της γραμμής από τα Καλάβρυτα προς την ιστορική Μονή Αγίας Λαύρας και το Χιονοδρομικό Κέντρο Καλαβρύτων σε μήκος 4,5 χιλιομέτρων. Τον Ιανουάριο 2021 το θέμα της επέκτασης μπήκε σε τροχιά δημοπράτησης λόγω και του εορτασμού των 200 χρόνων από την Εθνεγερσία. Σε πρώτη φάση θα υπάρχει ανταπόκριση του οδοντωτού με λεωφορείο από τα Καλάβρυτα στο ΧΚ Χελμού. Στις 22 Νοεμβρίου 2022 σε ομιλία του στην Πάτρα, ο Πρωθυπουργός Κυριάκος Μητσοτάκης ανακοίνωσε την επέκταση του Οδοντωτού στην Αγία Λαύρα.

## Διακοπή Λειτουργίας
Στις 12 Μαρτίου 2026, μόλις δύο ημέρες μετά τον εορτασμό για τα 130 χρόνια αδιάκοπης λειτουργίας του οδοντωτού, οι Σιδηρόδρομοι Ελλάδος ανακοίνωσαν την επ' αόριστον αναστολή της κυκλοφορίας στην γραμμή, επικαλούμενοι την κακή κατάσταση της γραμμής και του περιβάλλοντα χώρου που προκλήθηκε μετά την πυρκαγιά στο φαράγγι του Βουραϊκού το 2023, και είχε ως αποτέλεσμα την αποσάθρωση του εδάφους και συχνές κατολισθήσεις και πτώσεις βράχων από τα πρανή στο περιτύπωμα της γραμμής. Κατόπιν η Hellenic Train ανακοίνωσε την αναστολή των δρομολογίων έως ότου επαναλειτουργήσει η γραμμή. Τα δρομολόγια δεν υποκαστάθηκαν από λεωφορεία, όπως συμβαίνει σε όλες τις τουριστικές γραμμές.

## Τροχιαίο υλικό
### Ατμομηχανές

### Ηλεκτροκίνητοι συρμοί
μικρογραφία|Συρμός Decauville στον Βουραϊκό.
Οι πρώτοι σύγχρονοι ηλεκτροκίνητοι συρμοί για τη γραμμή του Οδοντωτού, αποτελούνταν από τρείς συρμούς *(Κλάση 3001)* που κατασκευάστηκαν από την *[[Billard]]* το 1958. Αριθμήθηκαν από ΑΔΚ 01 έως ΑΔΚ 03, και αργότερα έλαβαν νέα αρίθμηση από ΑΒδφπτ 3001 έως ΑΒδφπτ 3003. Το 1967 προστέθηκαν τρείς νέοι συρμοί *(Κλάση 3004)* που κατασκευάστηκαν από την *[[Decauville]]*. Πήραν αρίθμηση από ΑΒδφπτ 3004 έως ΑΒδφπτ 3006. Αυτοί οι συρμοί, ίδιας διαρρύθμισης αμφότεροι οι τύποι, αποτελούνται από δύο επιβατικές άμαξες (μια άμαξα μηχανής, και μια άμαξα ελέγχου) και μια άμαξα γεννήτρια ή ΟΠΕ μεταξύ τους. Επιπροσθέτως, μια ατμομηχανή (ΔΚ 8001, κατασκευάστηκε από την Cali το 1891) διατηρείται στον σταθμό των Καλαβρύτων και χρησιμοποιήθηκε περιστασιακά για ειδικά δρομολόγια.

Τέσσερις νέοι συρμοί παραγγέλθηκαν από την *Stadler Rail* για να αντικαταστήσουν τους παλαιούς το 2009. Οι συγκεκριμένοι σχεδιάστηκαν ως *[https://de.m.wikipedia.org/wiki/OSE_BDmh_2Z%2B4A/12 Κλάσης 3107 (βλ. Γερμ. σελίδα)]* .

*

## Φωτοθήκη

αρχείο:20090314-Kalavryta-DK8001.jpg
αρχείο:Diakofto Kalavrita Railway 07.jpg
αρχείο:Diakofto Kalavrita railway (20).jpg
αρχείο:Diakofto Kalavrita railway (7).jpg
αρχείο:Diakofto Kalavrita railway (18).jpg
αρχείο:Diakofto Kalavrita railway (16).jpg
αρχείο:Diakofto Kalavrita Railway 11.jpg
αρχείο:Diakofto Kalavrita railway (15).jpg
αρχείο:Diakofto Kalavrita railway (19).jpg
αρχείο:Vouraikos-train Peloponnese.jpg
αρχείο:Greece, Kalavrita 4.jpg
αρχείο:Diakofto Kalavrita Railway 02.jpg
αρχείο:Gr97VouraikosMegaSpileon2.jpg
αρχείο:Zachlorou.png


## Παραπομπές


## Εξωτερικοί σύνδεσμοι

* Οδοντωτός Διακοπτού – Καλαβρύτων, μία μαγευτική διαδρομή.
* Ο Οδοντωτός σιδηρόδρομος

## Εξωτερικοί σύνδεσμοι σε βίντεο
Ντοκιμαντέρ:
* 

Ενδεικτικά/αντιπροσωπευτικά βίντεο με ολόκληρη τη διαδρομή:
* Βίντεο της διαδρομής Διακοπτό - Καλάβρυτα. Ημερομηνία καταχώρισης: 24 Οκτωβρίου 2018.
* Βίντεο της διαδρομής Καλάβρυτα - Διακοπτό. Ημερομηνία καταχώρισης: 8 Μαρτίου 2019.

Κατηγορία:Σιδηροδρομικές γραμμές στη Δυτική Ελλάδα
Κατηγορία:Σιδηροδρομικές γραμμές στην Πελοπόννησο
Κατηγορία:Σιδηροδρομικές γραμμές στενού εύρους στην Ελλάδα
Κατηγορία:Περιφερειακή ενότητα Αχαΐας
Κατηγορία:Δήμος Αιγιαλείας
Κατηγορία:Δήμος Διακοπτού
Κατηγορία:Δήμος Καλαβρύτων